Il-Kummissjoni tistabbilixxi prijoritajiet ekonomiċi u soċjali tal-UE għas-sena li jmiss, tikkonferma l-ħtieġa biex ikun hemm ċaqliq lejn pożizzjoni fiskali aktar pożittiva għaż-Żona tal-Ewro, u tlesti l-valutazzjoni tal-Abbozz ta' Pjanijiet Baġitarji tal-Istati Membri fiż-Żona tal-Ewro. Il-Kummissjoni llum tistabbilixxi l-fehmiet tagħha dwar il-prijoritajiet ekonomiċi u soċjali tal-UE għas-sena li jmiss, billi tibni fuq il-gwida mid-diskors tal-President Juncker dwar l-Istat tal-Unjoni tal-2016 u fuq l-aħħar data ekonomika mit-Tbassir tal-Ħarifa tal-Kummissjoni għall-2016. Il-pakkett tal-lum jagħti bidu għaċ-ċiklu ta' governanza ekonomika għall-2017, l-hekk imsejjaħ Semestru Ewropew. Il-President Jean-Claude Juncker qal: "Is-Semestru Ewropew tal-2017 li se nibdew illum se jkun deċiżiv għall-Ewropa biex timmaniġġja l-perjodu ta' rotazzjoni ekonomiku u soċjali tagħha. Jien nemmen li jirnexxielna. Għalhekk, illum il-Kummissjoni qed tirrakkomanda pożizzjoni fiskali pożittiva li tappoġġja l-irkupru u l-politika monetarja tal-Bank Ċentrali Ewropew, li m'għandux iġorr il-piż waħdu. Kull Stat Membru għandu jagħmel il-parti tiegħu: dawk li jaffordjaw jeħtieġ li jinvestu iktar, filwaqt li dawk li għandhom inqas spazju fiskali għandhom isegwu riformi u konsolidazzjoni fiskali li jiffavorixxu t-tkabbir." L-Ewropa qed tesperjenza rkupru fraġili imma relattivament reżiljenti u intensiv fl-impjiegi. Il-PGD tagħha issa huwa ogħla meta mqabbel ma' qabel il-kriżi. Il-qgħad qed jonqos u l-investiment qed jerġa' jikber. Madankollu, ma hemm l-ebda lok għall-kompjaċenza. Uħud mill-ixprunar li appoġġaw l-irkupru sa issa qed jisparixxu. Dak li ħalliet warajha l-kriżi, speċjalment l-impatt soċjali, il-livelli għoljin tad-dejn pubbliku u privat, u s-sehem tas-self improduttiv, għadhom fi stat li jinħassu fit-tul. Il-Kummissjoni għalhekk tappella lill-Istati Membri biex jirdoppjaw l-isforzi tagħhom skont il-prinċipji tat-"triangolu virtwuż" għall-ixprunar tal-investiment, jiġu segwiti riformi strutturali u jiġu żgurati politiki fiskali responsabbli, u b'dan, jitpoġġa l-iffokar fuq l-ugwaljanza soċjali u jitwettaq tkabbir aktar inklussiv. Dan l-aħħar il-Kummissjoni ppreżentat il-prijoritajiet tagħha għal azzjoni fil-livell tal-UE fil-Programm ta' Ħidma għall-2017 tagħha, inkluż it-tisħiħ tal-Pjan ta' Investiment għall-Ewropa. Il-pakkett tal-lum jipprovdi gwida għall-politiki ekonomiċi u soċjali tal-Istati Membri. Jekk inħarsu lejn iż-Żona tal-Ewro partikolarment, il-Kummissjoni qed tappella għal pożizzjoni fiskali aktar pożittiva sinifikantament għaż-żona tal-munità b'mod ġenerali biex jingħeleb ir-riskju ta "tkabbir baxx, inflazzjoni baxxa", u biex jingħata appoġġ lill-politika monetarja tal-Bank Ċentrali Ewropew. Il-gwida politika fl-Istħarriġ Annwali dwar it-Tkabbir hija akkumpanjata minn Komunikazzjoni dwar il-pożizzjoni fiskali taż-Żona tal-Ewro, rakkomandazzjoni dwar il-politika ekonomika taż-Żona tal-Ewro, kif ukoll permezz analiżi tal-kundizzjonijiet ekonomiċi, tas-suq tax-xogħol u soċjali. Il-Kummissjoni qed toħroġ ukoll l-Opinjonijiet tagħha dwar l-Abbozz ta' Pjanijiet Baġitarji tal-Istati Membri fiż-Żona tal-Ewro għall-2017. Pożizzjoni fiskali pożittiva għaż-Żona tal-Ewro Fl-ittra ta' intenzjoni li takkumpanja d-diskors tiegħu dwar l-Istat tal-Unjoni tal-2016, il-President Juncker iħabbar il-ħsieb tal-Kummissjoni biex tħeġġeġ "pożizzjoni fiskali pożittiva għaż-Żona tal-Ewro, b'appoġġ tal-politika monetarja tal-Bank Ċentrali Ewropew". Id-diskussjoni dwar il-pożizzjoni fiskali xierqa għaż-Żona tal-Ewro hija aspett ewlieni tal-isforzi tal-Kummissjoni biex tlesti l-Unjoni Ekonomika u Monetarja tal-Ewropa, bħala parti mill-Ewwel Stadju tas-segwitu għar-Rapport tal-Ħames Presidenti ta' Ġunju 2015 ("tisħiħ permezz ta' azzjoni"). Kemm il-politika monetarja u kemm il-politika fiskali għandhom rwol importanti fl-istabbilizzazzjoni makroekonomika. Fiż-żona tal-ewro, il-politika monetarja ġiet maġsuba u mfassla bħala strument uniku. B'paragun, fin-nuqqas ta' baġit ċentralizzat jew funzjoni ta' stabbilizzazzjoni, il-politika fiskali taż-Żona tal-Ewro hija r-riżultat tal-aggregar ta' 19-il politika fiskali individwali. Fuq il-bażi tal-aħħar data, u mingħajr ma tqieset il-flessibbiltà prevista fir-regoli, twettiq sħiħ tar-rekwiżiti fiskali li jinsabu fir-Rakkomandazzjonijiet Speċifiċi għall-Pajjiż (RSP) adottati mill-Kunsill f'Lulju 2016 jimplika, b'mod aggregat, pożizzjoni fiskali restrittiva moderatament għaż-Żona tal-Ewro b'mod ġenerali fl-2017 u fl-2018. Minħabba l-ħtieġa li jkun hemm appoġġ għall-irkupru u fid-dawl tal-inċertezza usa' f'dan iż-żmien, din il-pożizzjoni fiskali ma tidhirx xierqa. Fil-Komunikazzjoni tagħha, il-Kummissjoni tenfasizza l-ħtieġa għal pożizzjoni fiskali aktar pożittiva u li issa hemm l-opportunità biex din tinkiseb. Pożizzjoni fiskali pożittiva tirreferi kemm għad-direzzjoni ta' appoġġ, jiġifieri espansjonarja, li l-politika fiskali teħtieġ li tieħu b'mod ġenerali, u għall-kompożizzjoni tal-aġġustament fiskali, f'termini tad-distribuzzjoni tal-isforzi madwar il-pajjiżi u tat-tipi ta' nfiq u / jew taxxi warajha. Biex titwettaq tali pożizzjoni fiskali, iż-Żona tal-Ewro trid tadatta approċċ aktar kollettiv li jqis id-differenzi fis-sitwazzjonijiet madwar il-pajjiżi: (i) għall-Istati Membri li qed jaqbżu l-objettivi fiskali tagħhom, dawn għandhom jużaw l-ispazju fiskali tagħhom biex jappoġġjaw id-domanda domestika u l-investimenti ta' kwalità, inkluż dawk transfruntiera, bħala parti mill-Pjan ta' Investiment għall-Ewropa; (ii) għall-Istati Membri li jeħtiepu iktar aġġustamenti fiskali taħt il-parti preventiva tal-Patt, dawn għandhom jiżguraw ruħhom li jkunu konformi kemm jista' jkun mar-rekwiżiti tal-Patt ta' Stabbiltà u Tkabbir; (iii) għal-Istati Membri taħt il-parti korrettiva, dawn għandhom jiżguraw korrezzjoni f'waqtha tad-defiċits eċċessivi tagħhom, inkluż il-forniment ta' bafers fiskali kontra ċirkustanzi mhux previsti. Rakkomandazzjoni dwar il-politika ekonomika fiż-Żona tal-Ewro F'konformita mal-Komunikazzjoni dwar il-pożizzjoni fiskali taż-żona tal-ewro, il-Kummissjoni tirrakkomanda espansjoni fiskali ta' mhux aktar minn 0.5 % tal-PDG fl-2017 għaż-żona tal-ewro kollha kemm hi. Dan għandu jikkontribwixxi għal taħlita politika bbilanċjata, għall-appoġġ tar-riformi u għat-tisħiħ tal-irkupru. Ir-rakkomandazzjoni tenfasizza wkoll il-ħtieġa li jitwettqu riformi strutturali u tittejjeb il-kwalità tal-finanzi pubbliċi. Sa mis-sena l-oħra l-Kummissjoni ppreżentat din ir-rakkomandazzjoni aktar kmieni fiċ-ċiklu ta' kull sena, ħalli d-dimensjonijiet taż-Żona tal-Ewro u dawk nazzjonali jistgħu jiġu integrati aħjar fit-tfassil tal-baġit nazzjonali u ħalli l-Istati Membri jkunu jistgħu jqisu l-effetti konsegwenzjali potenzjali u r-responsabbiltajiet konġunti. Ir-rakkomandazzjoni tipprovdi gwida għaż-Żona tal-Ewro b'mod ġenerali u għandha l-għan li tħeġġeġ politiki li jżidu l-ħolqien tax-xogħol, il-ġustizzja soċjali u l-konverġenza kif ukoll tixpruna l-investiment għall-appoġġ tat-tkabbir. Ir-Rapport dwar il-Mekkaniżmu ta' Twissija (Alert Mechanism Report - AMR) L-AMR huwa strument integrali tas-Semestru Ewropew, li għandu l-għan li jipprevjeni jew jindirizza l-iżbilanċi li jfixklu t-tħaddim bla xkiel tal-ekonomiji tal-Istati Membri, taż-Żona tal-Ewro jew tal-UE ġenerali, u jħeġġeġ ir-reazzjonijiet politiċi ġusti (l-hekk imsejħa - Proċedura ta' Żbilanċi Makroekonomiċi (Macroeconomic Imbalances Procedure - MIP). L-AMR jidentifika l-Istati Membri li għalihom il-Kummissjoni teħtieġ li tagħmel aktar rieżamijiet fid-dettall dwar jekk mhumiex jesperjenzaw żbilanċi. Dan jiġi bbażat fuq il-qari ekonomiku tat-tabella ta' valutazzjoni ta' indikaturi miftiehma. Għall-2017, 13-il pajjiżi se jiġu koperti minn Rieżami fid-Dettall għax ġew identifikati żbilanċi fl-analiżi li qed toħroġ minn dan il-qari tat-tabella ta' calutazzjoni. Dawn huma l-istess 13-il pajjiż identifikati li għandhom żbianċi fis-sensiela ta' qabel ta' rieżamijiet fid-dettall (il-Bulgarija, il-Kroazja, Ċipru, il-Finlandja, Franza, il-Ġermanja, l-Irlanda, l-Italja, in-Netherlands, il-Portugalj, is-Slovenja, Spanja u l-Isvezja). Il-Kummissjoni se tippreżenta l-konklużjonijiet tagħha dwar l-analiżijiet fil-fond bħala parti mir-Rapporti tal-Pajjiżi annwali tagħha kmieni fl-2017. L-AMR ta' din is-sena jagħmel rieżami tal-progress bil-korrezzjoni ta' żbilanċi makroekonomiċi, partikolarment fiż-Żona tal-Ewro, fid-dawl tal-ħlas tad-dejn li għaddej bħalissa tad-dejn domestiku u estern, ċerti sfidi li jippersistu fis-settur bankarju, u d-dinamiċi fl-iżviluppi tal-prezzijiet tad-djar u tas-suq tax-xogħol, filwaqt li jqis is-sitwazzjoni soċjali. Fil-livell aggregat, iż-Żona tal-Ewro qed tkompli jkollha l-akbar surplus fil-kont kurrenti. Din kibret aktar fl-2015 u hija mistennija li terġa' tiżdied din id-sena. Is-surplus taż-Żona tal-Ewro huwa simtomatiku ta' dinamiċi tad-domanda domestika dgħajfa fil-ftit snin li għaddew u ta' sforzi għat-tnaqqis tad-dejn fis-setturi u fl-Istati Membri. Abbozz tar-Rapport Konġunt dwar l-Impjiegi L-abbozz tar-rapport ta' din is-sena jipprovdi sommarju tar-rendiment tal-Istati Membri skont ir-rata tal-qgħad; ir-rata ta' qgħad fost iż-żgħażagħ; l-għadd tan-nies barra mill-edukazzjoni, impjieg jew taħriġ; introjtu gross disponibbli tal-familja; ir-rata ta' dawk fir-riskju ta' faqar; u l-livell ta' inugwaljanza. Ir-rapport jikkonferma li l-irkupru huwa dejjem aktar intensiv fl-impjieg, bis-saħħa wkoll tar-riformi strutturali ta' dan l-aħħar f'għadd ta' Stati Membri. Sa mill-2013 inħolqu tmien miljun impjieg ġdid, li minnhom kważi ħames miljuni ġew wara l-bidu tal-mandat ta' din il-Kummissjoni. Ir-rata tal-qgħad tal-UE baqgħet nieżla u waqfet għal 8.5 % f'Settembru 2016 (10 % fiż-Żona tal-Ewro), u b'hekk laħqet l-aktar livell baxx tagħha sa mill-2009 (sa mill-2011 fiż-Żona tal-Ewro). Fl-istess ħin, ir-rata ta' impjieg fil-grupp ta' età bejn l-20 u l-64 sena hija ogħla minn dik osservata fl-2008 għall-ewwel darba, b'71.1 % (fit-tieni kwart tal-2016). Dan ifisser li r-rata ta' impjieg ta' 75 %, il-mira stabbilita mill-istrateġija Ewropa 2020, tista' tintlaħaq jekk ix-xejriet ta' bħalissa jkomplu. Minkejja l-ewwel sinjali ta' konverġenza fost l-Istati Membri, ir-riżultati tal-impjieg u soċjali jibqgħu jvarjaw sinifikatament madwar il-pajjiżi. Il-livelli tal-qgħad kif ukoll il-faqar għadhom għoljin wisq f'ħafna reġjuni tal-Ewropa. Livelli għoljin ta' inugwaljanza jnaqqsu l-produzzjoni ekonomika u l-potenzjal għal tkabbir sostenibbli. Ir-rapport jenfasizza wkoll il-livell tar-riformi li twettqu fl-Istati Membri. Dan se jiġi adottat b'mod konġunt mal-Kunsill. Valutazzjoni tal-Abbozzi tal-Pjanijiet Baġitarji Il-Kummissjoni lestiet ukoll il-valutazzjoni tagħha dwar jekk l-Abbozz tal-Pjanijiet Baġitarji (APB) tal-Istati Membri fiż-Żona tal-Ewro għall-2017 huwiex konformi mad-dispożizzjonijiet tal-Patt ta' Stabbiltà u Tkabbir. F'diversi każijiet il-Kummissjoni ssib li l-aġġustamenti fiskali ppjanati ma jissodisfawx, jew jirriskjaw li ma jissodisfawx, dak li hu meħtieġ mill-Patt ta' Stabbiltà u Tkabbir. B'mod speċifiku: Dwar il-15-il pajjiż fil-parti preventiva tal-Patt ta' Stabbiltà u Tkabbir (PST): - għal ħames pajjiżi (il-Ġermanja, l-Estonja, il-Lussemburgu, in-Netherlands u s-Slovakkja), l-APB instab li huwa konformi mar-rekwiżiti għall-2017 skont il-PST. - għal erba' pajjiżi (l-Irlanda, il-Latvja, Malta u l-Awstrija), l-APB tagħhom nstabu li huma fil-biċċa l-kbira konformi mar-rekwiżiti għall-2017 skont il-PST. Għal dawn il-pajjiżi, il-pjanijiet jistgħu jirriżultaw f'xi devjazzjoni mill-perkorsi ta' aġġustament lejn l-objettiv baġitarju fuq terminu medju ta' żmien ta' kull pajjiż. - għal sitt pajjiżi (il-Belġju, l-Italja, Ċipru, il-Litwanja, is-Slovenja u l-Finalndja), l-APB tagħhom jippreżentaw riskju ta' nuqqas ta' konformità mar-rekwiżiti għall-2017 skont il-PST. L-APB ta' dawn l-Istati Membri jistgħu jirriżultaw f'devjazzjoni sinifikanti mill-perkorsi ta' aġġustament lejn l-objettiv rispettiv fuq terminu medju. Madankollu, il-Finlandja applikat biex tuża l-klawżola dwar ir-riforma strutturali u l-klawżola ta' investiment. Il-Kummissjoni se tqis l-inċertezza fuq id-differenzi tal-istimi ta' produzzjoni meta tqis l-eliġibbiltà tal-Finlandja għall-klawżola, li jista' jkun li jkollha impatt fuq il-valutazzjoni ta' konformità. Fil-każ tal-Litwanja, l-APB ta' ebda bidla fil-politika inkluda applikazzjoni biex tintuża l-klawżola ta' riforma strutturali. Il-valutazzjoni sħiħa tal-eliġibbiltà possibbli tal-Finlandja u tal-Litwanja għall-flessibbiltà se ssir fiċ-ċiklu normali tas-Semestru Ewropew fil-kuntest tal-valutazzjoni tal-Programm ta' Stabbiltà għall-2017. Rigward it-tliet pajjiżi li bħalissa qegħdin fil-parti korrettiva tal-PST (jiġifieri fi Proċedura ta' Defiċit Eċċessiv): - għal Franza, instab li l-APB huma konformi ħafna mar-rekwiżiti għall-2017 skont il-PST, billi l-previżjoni tal-ħarifa tal-2016 tal-Kummissjoni tipprevedi li d-defiċit nominali se jkun kemxejn taħt il-valur referenzjarju tat-Trattat ta' 3 % tal-PDG fl-2017, għalkemm hemm nuqqas sinifikanti fl-isforz fiskali meta mqabbel mal-livell rakkomandat u l-korrezzjoni ma tkunx durabbli fl-2018 fuq il-bażi ta' politiki mhux mibdula. - għal Spanja, l-APB instab li huwa f'riskju ta' nuqqas ta' konformità mar-rekwiżiti għall-2017 skont il-PST. Filwaqt li tiġi rikonoxxuta n-natura ta' ebda bidla fil-politika ta' dan it-tbassir, minħabba dan it-tbassir il-Kummissjoni għall-2017 tbassar li la l-mira intermedja tad-defiċit nominali, u lanqas l-isforz fiskali rakkomandat ma huma se jinkisbu. - għall-Portugall, l-APB instab li huwa ta' riskju ta' nuqqas ta' konformità mar-rekwiżiti għall-2017 taħt il-PST, għalkemm id-devjazzjoni prevista taqbeż il-limitu għal devjazzjoni sinifikanti b'marġini baxx ħafna. Għalhekk jidher li r-riskji ġew ikkontrollati bil-kundizzjoni li jitwettqu l-miżuri fiskali meħtieġa. Il-Portugall, li bħalissa qiegħed taħt il-parti korrettiva, huwa mbassar li se jirrispetta l-valur referenzjarju tat-Trattat ta' 3 % tal-PDG ta' din is-sena, kif rakkomandat. Dan jista' jkun soġġett għall-parti preventiva mill-2017, jekk tinkiseb korrezzjoni f'waqtha u sostenibbli tad-defiċit eċċessiv. Il-Portugall u Spanja ppreżentaw l-APB tagħhom sa nofs Ottubru, kif ukoll rapporti dwar l-azzjoni li ttieħdet b'reazzjoni tad-deċiżjonijiet tal-Kunsill biex jingħata avviż, adottata fit-8 ta' Awwissu 2016 skont l-Artikolu 126(9) tat-Trattat. Sadanittant, il-Kummissjoni vvalutat dawn id-dokumenti u impenjat ruħha fi djalogu strutturat mal-Parlament Ewropew. Il-Kummissjoni waslet għall-konklużjoni li l-Proċeduri ta' Defiċit Eċċessiv taż-żewġ Stati Membri jistgħu jinżammu sospiżi. Skont dan, l-avveniment li jirrikjedi proposta mill-Kummissjoni għas-sospensjoni tal-partijiet tal-Fondi Ewropej Strutturali u ta' Investiment ma għadux preżenti u mhux se jkun hemm tali proposta. Il-passi li jmiss Il-Kummissjoni tistieden lill-Kunsill, speċjalment il-Grupp tal-Ewro, u l-Kunsill Ewropew biex jiddiskutu u japprovaw il-gwida ppreżentata hawn. Hija tħares 'il quddiem għal aktar diskussjoni mal-Parlament Ewropew dwar il-prijoritajiet għall-UE u għaż-Żona tal-Ewro. Bi tħejjija għall-ħruġ tar-Rapporti tal-Pajjiż kmieni fl-2017, biex jiġu rċevuti l-programmi nazzjonali u biex jiġu ppubblikati r-Rakkomandazzjonijiet Speċifiċi għall-Pajjiż il-Ħarifa li jmiss, il-Kummissjoni beħsiebha tintensifika d-djalogu mal-Istati Membri biex tiżviluppa fehim komuni ta' prijoritajiet kondiviżi u implimentazzjoni u sekwenzjar b'suċċess tar-riformi. Il-missjonijiet fil-livell politiku jseħħu taħt it-tmexxija tal-Viċi-President responsabbli. L-Istati Membri se jkollhom ukoll il-possibbiltà li jipprovdu l-kummenti tagħhom dwar l-analiżi tal-Kummissjoni matul il-laqgħat bilaterali. Il-Komunikazzjoni ssejjaħ ukoll għal involviment mill-qrib tal-Parlamenti nazzjonali, kif ukoll tal-imsieħba soċjali, fl-elaborazzjoni u fl-implimentazzjoni tal-programmi nazzjonali. Għal aktar informazzjoni: Bidu tas-Semestru Ewropew tal-2017: Mistoqsijiet u Tweġibiet tal-Pakkett tal-Ħarifa Komunikazzjoni dwar il-Pożizzjoni Fiskali Stħarriġ dwar it-Tkabbir Annwali tal-2017 Rapport dwar il-Mekkaniżmu ta' Twissija 2017 Rakkomandazzjoni għaż-Żona tal-Ewro tal-2017 Abbozz tar-Rapport Konġunt dwar l-Impjiegi tal-2017 Komunikazzjoni dwar l-Abbozz tal-Pjanijiet Baġitarji taż-Żona tal-Ewro Anness għall-Komunikazzjoni dwar l-Abbozz tal-Pjanijiet Baġitarji Abbozz tal-Pjanijiet Baġittarji, l-Opinjonijiet tal-Kummissjoni u d-Dokumenti ta' Ħidma tal-Persunal Valutazzjoni ta' azzjoni meħuda mill-Portugall u minn Spanja